b'\n_START_ARTICLE_\nJohn Rosenbr\xc3\xb6ijer\n_START_SECTION_\nOpinnot\n_START_PARAGRAPH_\nRosenbr\xc3\xb6ijer kirjoitti ylioppilaaksi Kokkolan ruotsalaisesta yhteiskoulusta vuonna 1909 ja liittyi Uusmaalaiseen osakuntaan. H\xc3\xa4n jatkoi opintoja Helsingin yliopiston lainopillisessa tiedekunnassa vuosina 1912\xe2\x80\x931914. Opintojensa j\xc3\xa4lkeen h\xc3\xa4n toimi ensin vuosina 1909\xe2\x80\x931911 virkamiehen\xc3\xa4 Suomen pankin Vaasan konttorissa ja vuosina 1913\xe2\x80\x931914 Pohjoismaiden yhdyspankin Helsingin konttorissa.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nRosenbr\xc3\xb6ijer liittyi yhten\xc3\xa4 ensimm\xc3\xa4isten vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 25. helmikuuta 1915. H\xc3\xa4net sijoitettiin joukon 1. komppaniaan, josta h\xc3\xa4net siirrettiin my\xc3\xb6hemmin muodostettuun J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n, jossa h\xc3\xa4net sijoitettiin 10. syyskuuta 1915 pataljoona 1. konekiv\xc3\xa4\xc3\xa4rikomppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Ekkau-Kekkaussa sek\xc3\xa4 Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nRosenbr\xc3\xb6ijer komennettiin sis\xc3\xa4llissodan j\xc3\xa4lkeen Suomen valkoiseen kaartiin, jossa h\xc3\xa4n toimi 2. konekiv\xc3\xa4\xc3\xa4rikomppanian p\xc3\xa4\xc3\xa4llikk\xc3\xb6n\xc3\xa4 ja samalla rykmentin aseupseerina. H\xc3\xa4net siirrettiin 8. lokakuuta 1919 alkaen silloisen Asevarikko 1:n ja 4. elokuuta 1922 Asevarikko 2:n p\xc3\xa4\xc3\xa4llik\xc3\xb6ksi.'